Χιντέο Κοτζίμα

Ο Χιντέο Κοτζίμα (ιαπωνικά: 小島 秀夫, Χέπμπορν: Kojima Hideo) είναι Ιάπωνας σχεδιαστής βιντεοπαιχνιδιών. Είναι ευρύτερα γνωστός για τη δημιουργία της σειράς Metal Gear. Το 2005 ίδρυσε το τμήμα ανάπτυξης βιντεοπαιχνιδιών Kojima Productions, υπό τον έλεγχο της Konami, ενώ το 2011 έγινε αντιπρόεδρος της Konami Digital Entertainment. Το 2015, η Kojima Productions αποσχίστηκε από την Konami και έγινε ανεξάρτητη εταιρεία παραγωγής. Έχει θεωρηθεί ως οτέρ στα βιντεοπαιχνίδια. Στις 10 Νοεμβρίου του 2019, ο Κοτζίμα βραβεύτηκε με δύο Ρεκόρ Γκίνες ως ο σκηνοθέτης βιντεοπαιχνιδιών με τους περισσότερους ακόλουθους στο Twitter και το Instagram.

 Ο Κοτζίμα έχει δύο μεγαλύτερα αδέρφια. Γεννήθηκε στη Σεταγκάγια του Τόκιο. Η οικογένειά του μετακόμισε στην Οσάκα όταν ο ίδιος ήταν περίπου τριών ετών. Μαζί, παρακολουθούσαν ταινίες κάθε βράδυ και "δεν του επιτρεπόταν να πάει στο κρεβάτι μέχρι να τελειώσει η ταινία".Όταν ήταν νεαρός, η οικογένειά του μετακόμισε σε μια μικρή πόλη ονόματι Σιρασάκι και έπειτα στο Καβανίσι του Χιόγκο. Ήταν 13 ετών όταν ο πατέρας του απεβίωσε και έτσι το θέμα του θανάτου τον επηρέασε νωρίς στη ζωή του. Ήταν παιδί που γυρνούσε στο σπίτι του μετά το σχολείο έχοντας τα κλειδιά του περασμένα στο λαιμό και έπρεπε να προσέχει τον εαυτό του. Το γεγονός ότι έμενε στο σπίτι μόνος του στην απομόνωση τον επηρεάζει ακόμα, καθώς δήλωσε σε συνέντευξή του το 2004 ότι: "[Κάθε φορά που] ταξιδεύω και μένω σε ένα ξενοδοχείο, ανοίγω την τηλεόραση μόλις μπω στο δωμάτιο, μόνο και μόνο για να αντιμετωπίσω το συναίσθημα την μοναξιάς". Ήθελε να γίνει καλλιτέχνης, δημιουργός ταινιών ή εικονογράφος, αλλά ένοιωθε αποθαρρυνμένος από την πίεση που ασκούσαν οι κοινωνικές νόρμες που προήγαγαν τις σταθερές και μισθωτές εργασίες και όχι τις δημιουργικές αναζητήσεις, αλλά και από τον καλλιτέχνη θείο του, ο οποίος δυσκολευόταν να βγάλει το προς το ζην. Σε αυτό συνέβαλε και ο θάνατος του πατέρα του, εξαιτίας του οποίου οικογένεια του Κοτζίμα έγινε πιο φτωχή. Ως νεαρός ενήλικας, ο Κοτζίμα ξεκίνησε να σπουδάζει οικονομικά, ενώ στον ελεύθερο χρόνο του έγραφε ιστορίες μικρού μήκους: μερικές από αυτές τις έδωσε σε περιοδικά, αλλά δεν εκδόθηκε τίποτε. Ο Κοτζίμα ανέφερε ότι οι ιστορίες του ήταν συνήθως 400 σελίδες, τη στιγμή που τα περισσότερα περιοδικά επιθυμούσαν ιστορίες με περίπου 100 σελίδες. Τελικά, εστίασε την δημιουργική προσοχή του στη δημιουργία ταινιών με ένα φίλο του, που είχε κάμερα 8mm. Σε συνέντευξη στη σειρά Icons του καναλιού G4, ο Κοτζίμα αποκάλυψε ότι ενώ σπούδαζε οικονομικά στο πανεπιστήμιο, έπιανε τον εαυτό του να παίζει βιντεοπαιχνίδια στον ελεύθερο χρόνο του, κυρίως στην κονσόλα Nintendo Entertainment System. Την τέταρτη χρονιά του στο πανεπιστήμιο, ο Κοτζίμα εξέπληξε τους συμφοιτητές του όταν τους αποκάλυψε ότι θέλει να μπει στη βιομηχανία των βιντεοπαιχνιδιών, τη στιγμή που προσδοκούσε να γίνει σκηνοθέτης ταινιών. Ένοιωθε ότι μια καριέρα στον τομέα των βιντεοπαιχνιδιών θα ήταν πιο ικανοποιητική. Η πλειοψηφία των φίλων και των συμφοιτητών του τον απέτρεπαν έντονα από το να κυνηγήσει αυτή την καριέρα, επειδή εκείνη την εποχή τα βιντεοπαιχνίδια θεωρούνταν ως ένα νέο μέσο που δεν ήταν σεβαστό, ούτε εξασφάλιζε οικονομική σιγουριά. Ωστόσο, η μητέρα του παρέμενε ενθαρρυντική και αναπτέρωνε την αυτοπεποίθησή του στο να κυνηγήσει το όνειρό του. Αργότερα, ο Κοτζίμα ανέφερε ότι: "Η βιομηχανία ήταν γεμάτη με άτομα που τα παράτησαν, ανθρώπους που ένοιωθαν ότι τα παιχνίδια τους έδιναν μια δεύτερη ευκαιρία. Γνώρισα πολλούς ανθρώπους που βρίσκονταν στην ίδια κατάσταση: κατά κάποιο τρόπο δενόμασταν μαζί, υπό αυτές τις συνθήκες". Δήλωσε επίσης, ότι το Super Mario Bros. (1985) του Σιγκέρου Μιγιαμότο και το The Portopia Serial Murder Case (1983) του Γιόυτζι Χορίι ήταν παιχνίδια που τον ώθησαν σε αυτή την απόφαση. Άλλη του επιρροή ήταν ο σχεδιασμός του ανοικτού κόσμου στο βιντεοπαιχνίδι Hydlide (1984). Λογοτεχνικές επιρροές του είναι οι Κόντο Άμπε, Ριού Μουρακάμι, Γιούκιο Μισίμα, Καζουάκι Τακάνο, Project Itoh, Γιασουτάκα Σουτσούι, Σεΐτσο Ματσουμότο, Ρίτσαρντ Λέβινσον, Γουίλιαμ Λινκ και Πολ Όστερ. Παλιό blog του Χιντέο Κοτζίμα Χιντέο Κοτζίμα στην IMDb